1295db15c7847d9e90a3a9f961a39678
### Πως πάω στην Ελαφόνησο;


travelmyth.gr
2021.10

Η πρόσβαση στην Ελαφόνησο γίνεται **ακτοπλοϊκώς** από το λιμάνι της Πούντας και από το λιμάνι της [Νεάπολης](https://www.travelmyth.gr/νεαπολη/ξενοδοχεια), στο νοτιοανατολικό άκρο της [Πελοποννήσου](https://www.travelmyth.gr/πελοποννησος/ξενοδοχεια). Τα ferries που χρησιμοποιούνται για τη μετάβαση από την Πούντα στην Ελαφόνησο καλύπτουν τη διαδρομή σε μόλις 10 λεπτά της ώρας και έχουν τη δυνατότητα να μεταφέρουν οχήματα.  

  

Αν επιθυμείτε να επισκεφθείτε την Ελαφόνησο από την [Αθήνα](https://www.travelmyth.gr/αθηνα/ξενοδοχεια), θα διανύσετε περίπου 324 χλμ. οδικώς. Αν ταξιδεύετε με αυτοκίνητο, θα φτάσετε οδικώς μέχρι την Πούντα από όπου θα πάρετε το πλοίο για το νησί. Αν επιλέξετε να μετακινηθείτε με ΚΤΕΛ, από τα ΚΤΕΛ Κηφισού της Αθήνας θα μεταβείτε στη Νεάπολη [Λακωνίας](https://www.travelmyth.gr/λακωνια/ξενοδοχεια) και έπειτα θα επισκεφθείτε το λιμάνι της πόλης για να πάρετε το πλοίο για Ελαφόνησο.  

  

Στο λιμάνι της Πούντας υπάρχουν επίσης θαλάσσια ταξί που καλύπτουν τη διαδρομή έως τη γειτονική Ελαφόνησο.  

  

Το πλησιέστερο **αεροδρόμιο** στην Ελαφόνησο είναι ο Κρατικός Αερολιμένας Καλαμάτας «Καπετάν Βασ. Κωνσταντακόπουλος» που βρίσκεται 9 χιλιόμετρα δυτικά από την πόλη της [Καλαμάτας](https://www.travelmyth.gr/καλαματα/ξενοδοχεια).



5823abbdc1a79098d8bb926ff93afc53
### Που να μείνω στην Ελαφόνησο;


travelmyth.gr
2021.10

Η Ελαφόνησος, αν και δέχεται πλήθος επισκεπτών από την [Ελλάδα](https://www.travelmyth.gr/ελλαδα/ξενοδοχεια) και το εξωτερικό ετησίως, διαθέτει περιορισμένα σε αριθμό καταλύματα. Ωστόσο, η μικρή απόσταση που υπάρχει μεταξύ του νησιού και της απέναντι ηπειρωτική ακτής, σε συνδυασμό με την χαμηλή τιμή του εισιτηρίου για το πλοίο, οδηγεί πολλούς επισκέπτες στο να επιλέγουν για τη διαμονή τους καταλύματα στις περιοχές της απέναντι ακτής. Στην **Ελαφόνησο**, θα βρείτε λίγα ξενοδοχεία και περισσότερα ενοικιαζόμενα σπίτια, δωμάτια και ξενώνες. Τα καταλύματα εντοπίζονται στο κέντρο του οικισμού όπου βρίσκεται και το λιμάνι, καθώς και στις περιοχές **Κάτω Νησί** και **Λεύκη**. Στην απέναντι ακτή, μπορείτε να μείνετε κοντά στον οικισμό **[Βιγκλάφια](https://www.travelmyth.gr/βιγκλαφια/ξενοδοχεια)** ή στη **Νεάπολη** που είναι οι κοντινότερες περιοχές που διαθέτουν λιμάνια για την απευθείας ακτοπλοϊκή σύνδεση με την Ελαφόνησο.



b42323289d89e65612fb6749340cc607
### Ποια είναι τα αξιοθέατα στην Ελαφόνησο;


travelmyth.gr
2021.10

Αξιοθέατο της Ελαφονήσου αποτελούν αναμφίβολα οι παραλίες της και πιο συγκεκριμένα ο **Σίμος**. Οι παραλίες Μικρός Σίμος και Μεγάλος Σίμος στα νοτιοανατολικά του νησιού είναι ο λόγος για τον οποίο η Ελαφόνησος συγκεντρώνει πλήθος επισκεπτών από την Ελλάδα και το εξωτερικό. Η ψιλή άμμος, τα τιρκουάζ νερά, οι αμμόλοφοι και το κεδρόδασος πίσω από τις παραλίες συνθέτουν ένα εξωτικό τοπίο μοναδικής ομορφιάς. Η περιοχή προσεγγίζεται εύκολα μέσω ασφαλτοστρωμένου αυτοκινητόδρομου απόστασης τεσσάρων περίπου χιλιομέτρων από τον κύριο οικισμό του νησιού.  

  

Στη θαλάσσια περιοχή που βρίσκεται μεταξύ της νησίδας **Παυλοπέτρι** στα βορειοανατολικά της Ελαφονήσου και της Πούντας, βρίσκονται τα ερείπια μίας από τις αρχαιότερες βυθισμένες πόλεις στον κόσμο. Ο επισκέπτης, έχει τη δυνατότητα να βουτήξει και να δει στο βυθό τα ερείπια της προϊστορικής πόλης, μόλις 3-4 μέτρα κάτω από την επιφάνεια της θάλασσας. Η διάταξη της πόλης είναι ευδιάκριτη και εκτός από σπίτια και δρόμους, έχει επίσης βρεθεί νεκροταφείο με 60 τάφους που είναι εύκολα προσβάσιμο από την ξηρά. Η σπουδαιότητα της αρχαίας πόλης αναδεικνύεται μέσα από τα ευρήματα, μέρος των οποίων εκτίθενται στο **Αρχαιολογικό Μουσείο Νεαπόλεως**.  

  

Ο **ναός του Αγίου Σπυρίδωνα** στην είσοδο του λιμανιού είναι γραφικό εκκλησάκι που παρουσιάζει ενδιαφέρον. Η εκκλησία είναι αφιερωμένη στον πολιούχο Άγιο του νησιού και είναι χτισμένη πάνω σε νησάκι, περιτριγυρισμένο από κέδρους. Υπάρχει μικρή γέφυρα που συνδέει τη νησίδα με την Ελαφόνησο. Πριν από την κατασκευή της γέφυρας, οι πιστοί έφταναν στην εκκλησία του Αγίου Σπυρίδωνα από τα βράχια.  

  

Εκκλησία με ιδιαίτερο ενδιαφέρον είναι και η **Παναγία Κατωνησιώτισσα**, δίπλα στην παραλία Παναγία στα δυτικά του νησιού. Το εσωτερικό του ναού φιλοξενεί πολύ παλιές αγιογραφίες και γύρω από την εκκλησία έχουν βρεθεί τάφοι και ευρήματα της μυκηναϊκής περιόδου.  

  

Αξιοθέατο της ευρύτερης περιοχής αποτελεί η **λίμνη Στρογγύλη** που βρίσκεται δίπλα στην παραλία Πούντα, στην απέναντι ακτή της Ελαφονήσου. Ο υδροβιότοπος που αναπτύσσεται είναι διεθνούς σημασίας και κατά την περίοδο της εαρινής μετανάστευσης μπορείτε να δείτε φλαμίνγκο και άλλα μεταναστευτικά πτηνά.  

  

Τέλος, στην Ελαφόνησο θα συναντήσετε σπηλιές, με την πιο γνωστή να είναι η **σπηλιά** στην παραλία του Σίμου. Η σπηλιά προσεγγίζεται από μονοπάτι και στο εσωτερικό της βρίσκονται εικόνες Αγίων.



45295f8854785424786c3d3734f5de99
### Ποιες παραλίες έχει η Ελαφόνησος;


travelmyth.gr
2021.10

Στη νοτιοανατολική πλευρά του νησιού βρίσκονται δύο από τις καλύτερες παραλίες παγκοσμίως, γνωστές με το όνομα Σίμος. Η παραλία **Σίμος ή Μικρός Σίμος** ή Μικρή Παραλία βρίσκεται ακριβώς δίπλα από το **Σαρακίνικο ή Μεγάλος Σίμος** ή Μεγάλη Παραλία. Οι διάσημες αυτές παραλίες απέχουν περίπου 4 χλμ. από τον οικισμό της Ελαφονήσου και η πρόσβαση γίνεται μέσω ασφαλτοστρωμένου δρόμου ή με καΐκια που ξεκινούν από το παλιό λιμάνι, στη Σκάλα. Οι δύο πανέμορφες παραλίες είναι αμμώδεις, με ρηχά τιρκουάζ νερά, ιδανικές και για θαλάσσια σπορ. Η Μεγάλη Παραλία ή όπως ονομάζεται από τους ντόπιους, Τσερατσίνικο, έχει μήκος ένα χιλιόμετρο και είναι οργανωμένη σε κάποια τμήματα της, όπως και ο Μικρός Σίμος. Το πανέμορφο τοπίο με τη χρυσή άμμο και τα γαλάζια νερά συμπληρώνουν οι αμμόλοφοι και το κεδρόδασος που εκτείνεται πίσω από τις παραλίες.  

  

Σε απόσταση τριών περίπου χιλιομέτρων από τον οικισμό της Ελαφονήσου, βρίσκεται η παραλία **Παναγία**. Πρόκειται για μία μεγάλη παραλία στη δυτική πλευρά του νησιού, με άμμο και πεντακάθαρα νερά. Η παραλία βρίσκεται μπροστά από τον οικισμό Κάτω Νησί, κοντά στην εκκλησία της Παναγιάς Κατωνησιώτισσας. Η πρόσβαση στην παραλία γίνεται μέσω ασφαλτοστρωμένου δρόμου και στην περιοχή θα βρείτε επιχειρήσεις εστίασης και ενοικιαζόμενα δωμάτια.  

  

Η παραλία **Λεύκη** είναι η ιδανική επιλογή για τις ημέρες που φυσούν νότιοι και δυτικοί άνεμοι. Βρίσκεται στις ανατολικές ακτές του νησιού και θα τη συναντήσετε πηγαίνοντας από τον οικισμό της Ελαφονήσου προς τις παραλίες του Σίμου μέσω αυτοκινητόδρομου. Στην παραλία Λεύκη μπορείτε να φτάσετε με τα πόδια από τον Μικρό ή τον Μεγάλο Σίμο. Η Λεύκη είναι μία μικρή παραλία που συνδυάζει την άμμο με τα βράχια και διαθέτει υπέροχα καταγάλανα νερά.  

  

Ο οικισμός της Ελαφονήσου διαθέτει μία πολύ όμορφη αμμουδιά, το **Κοντογόνι**. Η παραλία αποτελεί καλή επιλογή όταν πνέουν νότιοι άνεμοι και είναι ιδανική για χαλάρωση δίπλα στο κέντρο του νησιού. Στο Κοντογόνι, τα νερά είναι ρηχά και υπάρχουν ξαπλώστρες.  

  

Δυτικά του οικισμού της Ελαφονήσου βρίσκεται η παραλία **Καλόγερας**, που είναι δίπλα από το Κοντογόνι. Ο Καλόγερας διαθέτει ρηχά νερά γαλαζοπράσινου χρώματος και είναι ιδανικό μέρος για θαλάσσια σπορ. Γύρω από την παραλία αναπτύσσονται αμμόλοφοι και θα δείτε επίσης κέδρους, που είναι το χαρακτηριστικό δέντρο του νησιού. Μπορείτε να φτάσετε στον Καλόγερα με τα πόδια από τον οικισμό της Ελαφονήσου.  

  

Στην απέναντι ακτή από την Ελαφόνησο βρίσκεται η παραλία **Πούντα**, δίπλα στον οικισμό Βιγκλάφια. Στην παραλία Πούντα μπορείτε να απολαύσετε το μπάνιο σας με θέα την Ελαφόνησο και να εξερευνήσετε τη λίμνη Στρογγύλη και το Παυλοπέτρι που βρίσκονται στην περιοχή. Η Πούντα είναι δίπλα στο λιμάνι που εξυπηρετεί στην ακτοπλοϊκή σύνδεση με την Ελαφόνησο.  

  

Στο νοτιοδυτικό τμήμα της Ελαφονήσου βρίσκεται η λιγότερο γνωστή παραλία **Αγλύφτης**. Είναι βοτσαλωτή παραλία απέναντι από το νησάκι Αγλύφτης και δίπλα στο ξωκλήσι του Αγίου Παταπίου. Μπορείτε να φτάσετε στην παραλία δια θαλάσσης ή από την ξηρά μέσω δύσβατου μονοπατιού.



e0d94f5648c670262440b65e8e305741
### Τι δραστηριότητες μπορώ να κάνω στην Ελαφόνησο;


travelmyth.gr
2021.10

Η Ελαφόνησος, αν και μικρό νησί, δίνει στους επισκέπτες της πολλές επιλογές σε δραστηριότητες που μπορούν να απολαύσουν.  

  

Όσοι αγαπούν την **κατάδυση** και το **snorkelling**, μπορούν να ανακαλύψουν τον πλούσιο βυθό της περιοχής. Η αρχαία βυθισμένη πολιτεία στο Παυλοπέτρι βρίσκεται μόλις 3-4 μέτρα κάτω από την επιφάνεια του νερού. Η διαύγεια και το χρώμα των νερών στις παραλίες του νησιού επιτρέπουν στον κολυμβητή να βλέπει πολλά μέτρα μέσα και κάτω από το νερό.  

  

Στις πανέμορφες παραλίες της Ελαφονήσου μπορείτε εκτός από **κολύμβηση** να απολαύσετε και **θαλάσσια σπορ**. Μπορείτε να επιδοθείτε σε **wind surfing**, **kite surfing** και πολλά άλλα αθλήματα. Τέλος, δραστηριότητα που μπορείτε να κάνετε στην περιοχή είναι το **ψάρεμα**.  

  

Με τη βοήθεια πλωτού μέσου θα έχετε την ευκαιρία να κάνετε τον **γύρο του νησιού** και να επισκεφθείτε δύσκολα προσβάσιμες από την ξηρά παραλίες όπως ο Αγλύφτης στα νοτιοδυτικά.  

  

Από την ξηρά, θα ανακαλύψετε της ομορφιές της Ελαφονήσου μέσα από τις έξι **πεζοπορικές διαδρομές** που έχουν καταγραφεί στο νησί.  

  

Αν βρεθείτε στην Ελαφόνησο το καλοκαίρι, μπορείτε να παρακολουθήσετε τις **εορταστικές εκδηλώσεις** που γίνονται κάθε χρόνο από τις 6 έως τις 9 Ιουλίου. Οι τριήμεροι εορτασμοί έχουν ως θέμα την απελευθέρωση του νησιού και την επέτειο των εγκαινίων του Ιερού Ναού Αγίου Σπυρίδωνα. Το τελευταίο δεκαήμερο Αυγούστου γίνεται η **γιορτή ψαράδων** και περιλαμβάνει γλέντι με χορούς, μουσική και πολλά τοπικά εδέσματα.



7f0b8ad563259fc4379b6a4bddf71703
### Που να πάω στην Ελαφόνησο;


travelmyth.gr
2021.10

Στην Ελαφόνησο θα επισκεφθείτε από τις πιο όμορφες **παραλίες** της Μεσογείου, τις παραλίες του Σίμου. Θα κολυμπήσετε στα τιρκουάζ νερά των παραλιών του νησιού και θα ανακαλύψετε τον αρχαίο οικισμό που βρίσκεται βυθισμένος στο **Παυλοπέτρι**. Θα επισκεφθείτε την παραλία **Παναγία** στα δυτικά για να δείτε το υπέροχο ηλιοβασίλεμα, ενώ το βράδυ θα κατευθυνθείτε προς το **λιμάνι** όπου βρίσκεται η εμπορική ζωή του νησιού. Εκεί θα βρείτε καταστήματα για να δοκιμάσετε τα τοπικά εδέσματα. Δίπλα από τον **οικισμό της Ελαφονήσου** μπορείτε να κολυμπήσετε στις παραλίες Κοντογόνι και Καλόγερας. Μπορείτε επίσης να ανακαλύψετε την περιοχή **απέναντι από την ακτή** της Ελαφονήσου, όπου βρίσκεται η **λίμνη Στρογγύλη**, και συναντώνται μεγάλοι οικισμοί και παραλίες.



2f05319d9552476302275d0af895045d
### Τι γεύσεις να δοκιμάσω στην Ελαφόνησο;


travelmyth.gr
2021.10

Στην Ελαφόνησο θα βρείτε ταβερνάκια που σερβίρουν φρέσκο **ψάρι** και **θαλασσινά** που αλιεύονται στο νησί. Υπάρχουν καταστήματα που διαθέτουν πλήθος επιλογών ελληνικών και διεθνών γεύσεων στο νησί, ωστόσο επιλογές για φαγητό υπάρχουν και στην απέναντι ακτή.  

  

Στο νησί θα βρείτε να δοκιμάστε παραδοσιακά γλυκά της Λακωνίας, όπως οι **σαμουσάδες**, σιροπιαστό γλυκό που γίνεται με χειροποίητο φύλλο και ξηρούς καρπούς. Θα έχετε επίσης την ευκαιρία να δοκιμάσετε τραγανές **δίπλες**, **αμυγδαλωτά** και νόστιμους **κουραμπιέδες**. Θα βρείτε ακόμη να αγοράσετε **γλυκά του κουταλιού** σε πολλές γεύσεις και αρωματικά **λικέρ**.



6631b3602d06cf9c232aa436cb101857
### Που βρίσκεται η Ελαφόνησος;


travelmyth.gr
2021.10

Η Ελαφόνησος είναι νησί στο Αιγαίο Πέλαγος και βρίσκεται στο νοτιοανατολικό άκρο της Πελοποννήσου, βόρεια από τα [Κύθηρα](https://www.travelmyth.gr/κυθηρα/ξενοδοχεια).



c87418991d7cbad7cf5b56b4b06937df
### Που ανήκει η Ελαφόνησος;


travelmyth.gr
2021.10

Η Ελαφόνησος ανήκει στην Περιφερειακή Ενότητας Λακωνίας που υπάγεται στην Περιφέρεια Πελοποννήσου.



3266a14434d8a0411ba430cb81fbe6db
### Ποιος είναι ο πληθυσμός της Ελαφονήσου;


travelmyth.gr
2021.10

Σύμφωνα με την απογραφή του 2011, ο πληθυσμός της Ελαφονήσου ανέρχεται στους 1.041 κατοίκους.


